Morten Olsen stopper som landstræner for Danmark, når hans kontrakt udløber i sommeren 2016. Det oplyser han på et pressemøde tirsdag.

- Efter 19 år som fodboldspiller i rød-hvide farver og efter velsagtens 16 år som træner, så er det en emotionel følelsesmæssig beslutning, man eventuelt skal tage, lyder det fra Morten Olsen.

Læs også : DBU: Morten Olsen udtager 10 nye spillere

- Jeg har en god følelse om min beslutning, og det er af to grunde: Jeg vil ikke have forstyrrende elementer i, at folk diskuterer "bliver han, eller bliver han ikke". Og så får DBU dermed længere tid til at finde den rigtige afløser.

Finale uden for kontrakt

Morten Olsens kontrakt udløber den 1. juli 2016, så en god dansk præstation ved EM i Frankrig kan tvinge ham til en mindre kontraktforlængelse. Finalen spilles nemlig den 10. juli, og den tager Olsen gerne med, hvis det lykkedes Danmark at spille sig til den ene plads. Først retter han dog fokus mod den igangværende kvalifikation.

- Nu kan vi allesammen koncentrere os om det, det egentlig handler om, nemlig at kvalificere os til slutrunden i Frankrig

- Jeg glæder mig stadig til de sidste 16 måneder. Vi har en fantastisk teamspirit på holdet og et fantastisk team omkring holdet. Alle ved at det ikke er et one man show det her.

Loyal over for DBU

Morten Olsen blev landstræner i år 2000 og har siden ført Danmark til både EM- og VM-slutrunder. På tirsdagens pressemøde fortalte Olsen, at han har haft henvendelser fra andre interesserede, men at han altid har villet være loyal over for DBU.

Læs også : GRAFIK Løn er afgørende i landsholdskonflikt

- Jeg har ikke haft svært ved at være loyal, for jeg var i det job jeg ønskede på det tidspunkt, siger Olsen der naturligvis er opsat på at slutte af ved EM i Frankrig næste sommer.

- Jeg kan garantere at jeg er topmotiveret og stadigvæk dedikeret til de opgaver som vi nu engang har.